Operácia Spoločná zodpovednosť

[náhľad|Odberné miesto v Mestskom kultúrnom stredisku v [Piešťany|Piešťanoch v rámci Operácie Spoločná zodpovednosť.]]
náhľad|Rad ľudí čakajúcich na testovanie v Piešťanoch.
náhľad|Ľudia čakajúci na výsledky testu v Bratislave počas druhého dňa prvého víkendu. Na zemi sú viditeľné značky, pre dodržanie rozstupov.

**Operácia Spoločná zodpovednosť** je názov pre **celoplošné testovanie** obyvateľov Slovenskej republiky na ochorenie COVID-19 v rámci opatrení proti šíreniu pandémie koronavírusu. Operácia sa konala v troch fázach, v troch po sebe nasledujúcich víkendoch, od 23. októbra do 8. novembra 2020. V prvej fáze, od 23. do 25. októbra, prebehlo pilotné testovanie štyroch najzasiahnutejších okresov na severe Slovenska. V druhej fáze, ktorá sa konala od 31. októbra do 1. novembera, prebehlo celoplošné testovanie vo všetkých okresoch na Slovensku. V poslednej, tretej fáze, ktorá sa konala od 7. do 8. novembra, prebehlo plošné testovanie v 45 okresoch, ktoré v celoplošnom testovaní mali podiel pozitívnych prípadov viac ako 0,69 %.

Operáciu logisticky zabezpečili Ozbrojené sily Slovenskej republiky v spolupráci s Policajným zborom Slovenskej republiky, Vládou SR a orgánmi regionálnej a miestnej samosprávy. Pre testovanie bolo pripravených približne 5 000 odberných miest. Operácia Spoločná zodpovednosť bola najväčšou logistickou operáciou v histórii Ozbrojených síl SR. Ministerstvo financií na celoplošné testovanie vyčlenilo jednotlivým ministerstvám a inštitúciám spolu 119,89 milióna eur. Na medicínske certifikáty dostalo Ministerstvo vnútra 550 800 eur. Vyše 4,95 milióna eur bolo určených na odmeny pre policajtov, hasičov, horských záchranárov, občianskych zamestnancov a zamestnancov ministerstva vnútra v súvislosti s testovaním. Ministerstvo obrany dostalo 42,66 milióna eur na úhradu výdavkov v súvislosti s prípravou a vykonaním testovania. 11,77 milióna eur išlo na odmeny pre zamestnancov a 50,94 milióna eur na zabezpečenie materiálnych zásob dostala správa štátnych hmotných rezerv vyše.

Testovanie bolo vykonávané pomocou antigénových testov od spoločnosti Eurolab Lambda, ktorým výrobca v príbalovom letáku uvádza špecificitu 99,68 % a senzitivitu 96,52 % v porovnaní s PCR testami. Podľa iných zdrojov je však senzitivita aj špecificita týchto testov nižšia, než deklaruje príbalový leták, pričom udávanej hodnote sa senzitivita môže blížiť nanajvýš pri akútne infekčných osobách a v kontrolovaných laboratórnych podmienkach. Premiér Igor Matovič všeobecne odhaduje senzitivitu antigénových testov na približne 30 %. Správa štátnych hmotných rezerv objednala 13 miliónov kusov týchto testov. Testovanie prebehlo cez dva víkendy, prvý víkend od 31. októbra do 1. novembra a druhýkrát od 7. do 8. novembra. Odberné miesta boli počas prvého kola otvorené od 7:00 hod. ráno do 22:00 hod. večer, s tým, že testy sa robili do 21:30 hod., aby do 22:00 hod. stihli byť vyhodnotené. Testovanie bolo bezplatné a výsledok testu bol hotový do 30 minút. Testovanie prebehlo  na miestach na to vyhradených, na odberných miestach, kde na každom pôsobilo asi 7 ľudí. Medzi nimi boli zdravotnícki pracovníci, príslušníci ozbrojených síl aj miestnej samosprávy. Dokopy sa na celom Slovensku podieľalo na testovaní asi 43-tisíc ľudí, z toho asi 20-tisíc zdravotníkov.

Samotnému celoplošnému testovaniu predchádzalo pilotné testovanie, ktoré prebehlo o týždeň skôr, od 23. do 25. októbra, v okresoch, ktoré boli najviac zasiahnuté pandémiou. Pilotné testovanie prebehlo okresoch Tvrdošín, Námestovo, Dolný Kubín a Bardejov, ktoré mali v prepočte na počet obyvateľov najviac potvrdených prípadov koronavírusu. V pilotnom testovaní bolo spolu otestovaných 140&nbsp;945 ľudí, z ktorých bolo 5 594 pozitívnych prípadov, teda 3,97 %.

Prípravy operácie sprevádzali problémy so zabezpečením dostatku dobrovoľníkov, najmä z radov zdravotníkov schopných vykonať odber. Z tohto dôvodu boli zrušené pôvodne plánované testovacie dni v piatky 30. októbra a 6. novembra 2020. Ešte deň pred začiatkom testovania mnohé samosprávy avizovali nedostatok zdravotníkov.

Do operácie sa malo zapojiť aj 50 rakúskych, ktorých sa nakoniec zapojilo len 33 a 200 maďarských vojenských medikov, resp. zdravotníkov.

Spolu v rámci operácie bolo spravených 5&nbsp;811&nbsp;163 antigénových testov, z toho 57&nbsp;467 bolo pozitívnych.

## Priebeh
### 1. fáza: 23. október–25. október 2020

**Pilotné testovanie** prebehlo o týždeň skôr ako celoplošné testovanie v okresoch, ktoré boli v čase oznámenia operácie najviac zasiahnuté pandémiou. Testovanie prebehlo od 23. do 25. októbra od 8.00 hod. ráno do 12.00 hod. a od 13.00 hod do 20.00 hod. v okresoch Tvrdošín, Námestovo, Dolný Kubín a Bardejov, ktoré mali v prepočte na počet obyvateľov najviac potvrdených prípadov koronavírusu.

Prvý deň testovania, 23. októbra, bolo vytvorených 182 odberných miest. V prvotných hodinách testovania vznikali problémy. V okrese Bardejov na viacerých miestach chýbali certifikáty, do ktorých zdravotníci zapisovali výsledok, zdravotnícky materiál, ale problém bol aj s nedostatkom personálu. Na viacerých miestach sa tvorili dlhé rady. Okolo osem percent ľudí, ktorí mali zabezpečiť pilotné testovanie nemohlo nastúpiť, pretože boli pozitívne testovaní na COVID-19. Od obeda už boli funkčné všetky odberné miesta, až na jedno. Zvyšné dni testovania Oravy a okresu Bardejov prebehli bez väčších problémov. Do pilotného testovania sa zapojil aj premiér Igor Matovič, ktorý pomáhal s administratívou a minister zdravotníctva Marek Krajčí, ktorý robil stery nosohltana.

V pilotnom testovaní bolo spolu otestovaných 140 945 ľudí, z ktorých bolo v okrese Bardejov 1 569 pozitívnych, v okrese Dolný Kubín 916 pozitívnych, v okrese Námestovo 1 910 pozitívnych a v okrese Tvrdošín 1 078 pozitívnych. Spolu testovanie odhalilo 5 594 pozitívnych prípadov, teda 3,97 % otestovaných bolo pozitívnych. Do testovania bolo zapojených 5 063 ľudí, zapojilo sa aj všetkých 444 vojenských lekárov. Medzi zapojenými bolo aj 920 dobrovoľníkov. Zároveň ďalších 1 700 vojakov bolo zapojených do príprav celoplošného testovania.

### 2. fáza: 31. október–1. november 2020
**Celoplošné testovanie** sa začalo v sobotu, 31. októbra o 7:00, kedy sa malo otvoriť 4 961 odberných miest. V ranných hodinách mali mnohé odberné miesta komplikácie. Niektorým odberným miestam chýbal materiál a zdravotnícky personál a tak nemohli začať testovať na čas. O 8. hodine, hodinu po začatí testovania, bolo funkčných 91 % odberných miest. Ešte pred 7. hodinou ráno sa pred odbernými miestami začali vytvárať rady, niekde aj so stovkami čakajúcich. Vo väčších mestách, najmä v Bratislave, kde boli vytvorené aj drive-in odberné miesta, kde sa odbery robili priamo z auta, ráno doprava kolabovala a tvorili sa zápchy. V Bratislave na niektorých drive-in odberných miestach sa podľa odhadov tvorili rady až na 25 hodín čakania. Ranný nápor na odberné miesta sa snažili rozložiť mnohé iniciatívy, ale aj aj samosprávy, ktoré ľudí cez sociálne siete a webové stránky informovali, ako dlho sa na určitých odberných miestach čaká. Už o 10:00 hod. bolo funkčných vyše 98 % odberových tímov, teda 4 900 odberných miest. Do 12:00 hod. bolo otestovaných celkovo 828&nbsp;518 ľudí, z ktorých pozitívny výsledok malo 7&nbsp;947 osôb. O 14. hodine bolo otvorených 99,2 % z plánovaných odberných miest. Prvý deň bolo spolu otestovaných 2 581 113 ľudí, z toho bolo 25 850 pozitívnych. Vláda považuje výsledok z prvého dňa testovania za mimoriadny úspech a operáciu hodnotili niektorí ministri na „jednotku s hviezdičkou“. Najväčšie percento pozitívne testovaných bolo v regiónoch, ktoré spadajú pod veliteľstvá Topoľčany, Žilina, Ružomberok a Prešov.

Okresy patriace pod jednotlivé veliteľstvá:

* **Veliteľstvo Bratislava**, okresy: Bratislava I, Bratislava II, Bratislava III, Bratislava IV, Bratislava V
* **Veliteľstvo Hlohovec**, okresy: Trnava, Hlohovec, Piešťany
* **Veliteľstvo Levice**, okresy: Levice, Nové Zámky, Komárno
* **Veliteľstvo Malacky**, okresy: Malacky, Senica, Skalica, Pezinok
* **Veliteľstvo Martin**, okresy: Martin, Dolný Kubín, Námestovo, Turčianske Teplice
* **Veliteľstvo Michalovce**, okresy: Michalovce, Sobrance, Snina, Humenné, Medzilaborce, Vranov nad Topľou
* **Veliteľstvo Nitra**, okresy: Nitra, Zlaté Moravce, Šaľa
* **Veliteľstvo Prešov**, okresy: Prešov, Sabinov, Bardejov, Svidník, Stropkov, Kežmarok, Levoča, Stará Ľubovňa, Poprad
* **Veliteľstvo Rožňava**, okresy: Rožňava, Revúca, Rimavská Sobota, Poltár, Gelnica, Spišská Nová Ves

* **Veliteľstvo Ružomberok**, okresy: Ružomberok, Liptovský Mikuláš, Tvrdošín
* **Veliteľstvo Sereď**, okresy: Galanta, Dunajská Streda, Senec
* **Veliteľstvo Topoľčany**, okresy: Topoľčany, Partizánske, Prievidza
* **Veliteľstvo Trebišov**, okresy: Trebišov, Košice I, Košice II, Košice III, Košice IV, Košice okolie
* **Veliteľstvo Trenčín**, okresy: Trenčín, Bánovce nad Bebravou, Nové Mesto nad Váhom, Myjava, Ilava, Púchov, Považská Bystrica
* **Veliteľstvo Zvolen**, okresy: Zvolen, Detva, Žiar nad Hronom, Lučenec, Žarnovica, Banská Štiavnica, Banská Bystrica, Krupina, Veľký Krtíš, Brezno
* **Veliteľstvo Žilina**, okresy: Žilina, Bytča, Čadca, Kysucké Nové Mesto

Za víkend bolo spolu otestovaných 3 625 332 ľudí, pričom pozitívny test z nich malo 38 359 ľudí. Predpokladaný počet účastníkov testovania bol približne 3,7-3,8 milióna ľudí. najvyšší percentuálny podiel pozitívnych testov mal okres Čadca, kde pomer pozitívnych testov bol 3,22 %. Najnižší pomer pozitívnych prípadov mali okresy Revúca s 0,27 %, Banská Štiavnica s 0,28 % a Rožňava s 0,29 %. Najviac ľudí sa prišlo testovať do Žiliny, celkovo až 111 155 osôb a najmenej sa prišlo otestovať v Medzilaborciach.

### 3. fáza: 7.–8. november 2020

**Plošné testovanie** sa v tretej fáze nekonalo na celom území Slovenska, ale len v okresoch, ktoré mali v druhej fáze viac ako 0,7 % pozitívnych prípadov vrátane. Túto podmienku spĺňalo 45 okresov a boli označené, ako „červené“ okresy. Okresy s menej ako 0,7 % pozitívnych v prvom testovaní boli „zelené“. Odberné miesta boli v červených okresoch zriadené tak, ako pri prvom testovaní. Zároveň bolo zriadených aj 20 odberných miest v zelených okresoch. Tento víkend sa testy robili v čase od 8:00 do 20:00. Odberné miesta majú prestávky naplánované na časy 12:00-12:45 a 17:00-17.30 h.

Prvý deň testovania, v sobotu, bolo otestovaných 1&nbsp;297&nbsp;571 ľudí, z ktorých bolo 8&nbsp;172 pozitívnych. Podiel pozitívnych bol teda 0,63 %. V tretej fáze plošného testovania na ochorenie COVID-19 otestovali spolu 2 044 855 ľudí, z ktorých bolo 13 509 pozitívnych, teda 0,66 %. V 45 červených okresoch sa oproti testovaniu, ktoré sa konalo týždeň pred  tým, zvýšil záujem o testovanie, no zároveň sa znížil pomer pozitívnych. Kým počas druhej fázy plošného testovania prišlo na test 1 750 179 ľudí, z ktorých bolo nakazených 25 811 osôb, teda 1,47 %. Počas tohto testovania bolo otestovaných 1 837 464 ľudí, z nich bolo pozitívnych 11 477 ľudí, teda 0,62%.

### 4. fáza: 21.–22. november 2020
16. novembra krízový štáb schválil 4. kolo plošného testovania obyvateľov na prítomnosť ochorenia COVID-19 v rámci operácie Spoločná zodpovednosť počas víkendu 21. až 22. novembra. Uskutočnilo sa v 458 mestách a obciach, ktoré v poslednom kole mali pozitivitu viac ako 1 %. Testovanie bolo dobrovoľné a odberné miesta boli otvorené od 8:00 do 20:00 hodiny.

## Výsledky testovania
Za prvý deň testovania sa vykonalo 2 581 113 testov, z ktorých 25 850 (asi 1 %) bolo pozitívnych. Najväčší podiel pozitívnych testov bol zistený v regionálnych veliteľstvách Ozbrojených síl SR v Žiline a Topoľčanoch (zhodne 1,84 %), najnižší v regionálnom veliteľstve Bratislava (0,31 %). Najvyššia účasť bola v regionálnom veliteľstve Sereď (54,5 %), najnižšia v regionálnom veliteľstve Rožňava (40,3 %).

Počas prvého víkendu testovania bolo doňho organizačne zapojených 39 987 ľudí, z toho 6 319 príslušníkov Ministerstva obrany SR a Ozbrojených síl SR, 5 103 príslušníkov Ministerstva vnútra SR a Policajného zboru SR, 14 424 zdravotníkov, 10 124 administratívnych pracovníkov a 4 017 dobrovoľníkov.

## Závery
Matematik Richard Kollár z FMFI UK, ktorý sa venuje modelovaniu pandémie a limitáciám jednotlivých druhov testov, predbežne zhrnul zistenia z 1. kola testovania nasledovne:
* *„antigénové testy fungujú veľmi dobre vo veľmi premorených oblastiach“*, pričom prekvapením je podľa neho vysoká špecificita antigénových testov, ktorú podľa výsledkov odhaduje na 99,6 %: *„Po sobote sme sa dozvedeli, že tieto testy sú užitočnejšie vo väčšom počte oblastí než sme si predtým mysleli.“*
* *„[testovanie je] logisticky dobre zvládnuteľné a armáda to vie koordinovať“*
* *„Za pomerne nízke náklady (v porovnaní so stratami napríklad z plošného lockdownu) dokážeme takto výrazne zlepšiť epidemiologickú situáciu v menších oblastiach. Ak by sme boli schopní tam testovať dvakrát týždenne mobilnými jednotkami, mali by sme atómovú zbraň na ničenie ohnísk.“*
* *„Na miestach s nízkou incidenciou (počtom nových prípadov) sa tieto testy ukazujú ako málo efektívne. Tam by bolo veľmi efektívne, ak by sa pozitívne antigénové testy pretestovali PCR, aby sa zistilo, ktoré sú skutočne pozitívne.“*
Druhé kolo plošného testovania by odporúčal realizovať len v okresoch resp. obciach a mestách s antigénovou pozitivitou nad 1 % a súbežne inde pretestovať pomocou PCR testov všetkých antigénových pozitívnych a trasovať kontakty potvrdených prípadov.

## Kritika celoplošného testovania
Prezidentka SR Zuzana Čaputová v piatok 30. októbra 2020 pred začiatkom operácie označila testovanie za celoplošne nevykonateľné pre nepripravenosť dostatočného počtu odberných miest z dôvodu nedostatku zdravotníkov. Predsedu vlády Matoviča kritizovala pre kategorizáciu občanov zúčastnených a nezúčastnených na testovaní v prípade, že by sa nenašlo dostatočné množstvo zdravotníkov. Nezúčastnení sú podľa rozhodnutia vlády nútení zotrvať 10 dní v domácej karanténe, v opačnom prípade riskujú zaplatenie pokuty. Následne však v ten istý deň prezidentka na výzvy opozičných politikov Roberta Fica a Petra Pellegriniho o zrušení testovania reagovala podporou testovania.

V nedeľu napokon prezidentka zvládnutie prvého kola ocenila: *„Klobúk dole pred všetkými, ktorí sa na príprave testovania podieľali. Som rada, že sa nenaplnili obavy, vrátane tých mojich, a že vo výsledku každý, kto sa otestovať chcel, sa na test dostal“*.

## Referencie

## Iné projekty

## Pozri aj
* SARS-CoV-2
* COVID-19
* Pandémia ochorenia COVID-19 na Slovensku

## Externé odkazy

* Spoločná zodpovednosť  – oficiálna stránka celoplošného testovania Ministerstva ozbrojených síl, Ministerstva zdravotníctva a Ministerstva vnútra SR
* Prvé kolo celoplošného testovania – priebeh testovania na portáli Teraz.sk TASR

Kategória:2020 na Slovensku
Kategória:Pandémia ochorenia COVID-19 na Slovensku
Spoločná zodpovednosť